[O]mnibus presents litteras inspecturis J. archipresbiter de Sancto Prisco salutem in Domino. Noveritis quod in nostra presentia constitutus Henricus de Mauriaco miles recognovit quod domina Bila defuncta quondam uxor sua de consensu et voluntate sua dederat in perpetuam elemosinam ecclesie Vallis lucentis ad pidantiam conventus ejusdem ecclesie quadraginta solidos Autisiodorensium annui redditus. Quos quadraginta solidos idem miles coram nobis assignavit eidem ecclesie Vallis lucentis super censum suum de Meriaco Sicco, tali modo quod fratres Vallis lucentis singulis annis primo percipiant de eodem censu dictos quadraginta solidos in festo sancti Remigii, residuum vero ejusdem census percipiant prefatus miles et heredes ejus. Hanc autem assignationem Willelmus filius ejusdem militis coram nobis laudavit et approbavit. In cujus rei memoriam et facti confirmationem presentibus litteris sigillum nostrum fecimus apponi. Actum anno Gracie M° CC° vicesimo quarto mense februario.